EHTY:n varainhoitovuotta 1999 koskeva vuosikertomus sekä komission vastaukset



Virallinen lehti nro C 347 , 04/12/2000 s. 0001 - 0008



EHTY:n varainhoitovuotta 1999 koskeva vuosikertomus sekä komission vastaukset (EHTY:n perustamissopimuksen 45 c artiklan 4 kohta ja 21 päivänä joulukuuta 1977 annetun varainhoitoasetuksen, sellaisena kuin se on viimeksi muutettuna 13 päivänä joulukuuta 1999 annetulla neuvoston asetuksella (EY, EHTY, Euratom) N:o 2673/1999, 88 artikla) (2000/C 347/01) SISÄLLYS >TAULUKON PAIKKA> EHTY:N VAKAVARAISUUS JA PÄÄTOIMINTOJEN KEHITYS Johdanto 1. EHTY:n vakavaraisuudella on erityisen tärkeä merkitys etenkin seuraavista syistä: a) Omista varoista myönnettäviä, määrältään vähäisiä lainoja lukuun ottamatta EHTY:n lainat rahoitetaan lainanotolla pankeista tai laskemalla liikkeeseen joukkovelkakirjoja. On siis tärkeää, että EHTY:llä on paras mahdollinen luokitus rahoitusmarkkinoilla. Tämä puolestaan edellyttää erittäin korkeaa vakavaraisuusastetta. b) EHTY:n myöntämien lainojen ehdot ovat korkojen, valuuttojen ja erääntymisaikataulujen osalta enimmäkseen samat kuin niitä varten otettujen lainojen ehdot. Näin ollen suurin EHTY:n pankkitoimintaan kohdistuva riski on myönnettyjen lainojen takaisinmaksun saamatta jääminen. c) Koska EHTY:n perustamista koskeva Pariisin sopimus päättyy vuonna 2002, erityisesti EHTY:n omien varojen kehitystä olisi tarkkailtava vakavaraisuuden varmistamiseksi sopimuksen päättymiseen asti ja vielä sen jälkeenkin, jotta jäljellä olevien ottolainojen hoito olisi turvattu. EHTY:n vakavaraisuus Vakavaraisuussuhde 2. Vuodesta 1994 lähtien EHTY:n vakavaraisuuden arvioimisessa on käytetty ensisijaisena keinona neuvoston direktiivin 89/647/ETY(1) mukaista suhdelukua. Kyseisen suhdeluvun nimittäjään sisältyvät direktiivin mukaisesti painotettuina sekä varojen erät että taseen ulkopuoliset erät. Komissio sisällyttää suhdeluvun osoittajaan takuurahaston ja voittovarat (ks. taulukko 1). Vakavaraisuussuhteen laskennassa käytetty omien varojen määritelmä vastaa direktiivin tulkintaa, toisin sanoen arviointia voidaan pitää riittävän varovaisena. 3. Komissio päätti muuttaa otto- ja antolainauspolitiikkaansa, sillä EHTY:n perustamissopimuksen voimassaoloaika päättyy vuonna 2002(2). Se aikoo nostaa rahastot kyseiseen ajankohtaan mennessä sellaiselle tasolle, että ne kattavat sataprosenttisesti yhä voimassa olevat lainat, joille ei ole myönnetty valtiontakausta(3). Lisäksi vakavaraisuussuhde (rahastojen ja riskipainotettujen varojen suhdeluku) nousee asteittain; 31. joulukuuta 1998 se oli 32,8 prosenttia ja 31. joulukuuta 199937,8 prosenttia. Kuten edellisenä vuonna, tämä kehitys johtuu takuurahaston kasvusta (+ 4 prosenttia) sekä etenkin pankeille myönnettävien lainojen jäljellä olevan määrän pienentymisestä. Suuria riskikeskittymiä varten tehty varaus 4. Luottolaitosten suurten riskikeskittymien valvonnasta ja tarkastamisesta annetun neuvoston direktiivin 92/121/ETY(4) mukaisesti komissio teki vuonna 1995 varauksen suuria riskikeskittymiä varten. Varauksen määrä lasketaan käyttämällä perusteena molempien neuvoston direktiivin 93/6/ETY(5) liitteessä VI mainittujen rajoitusten ylityksiä. Varaus oli 23 miljoonaa euroa 31. joulukuuta 1998 ja 18 miljoonaa euroa 31. joulukuuta 1999. Varausmäärän muuttuminen johtuu kyseisten taseen vastaavaa-puolen erien pienentymisestä, joka on seurausta vuoden 1999 aikana toteutuneista takaisinmaksuista. Vaikka EHTY ei kuulukaan direktiivin oikeudelliseen soveltamisalaan, direktiivin säännösten noudattaminen johtaa varovaiseen menettelyyn aiemmista toimista aiheutuneiden ylitysten suhteen. EHTY:n varojen ja niiden käytön muuttuminen 5. EHTY:n perustamissopimuksen päättymisen lähetessä EHTY:n toiminnallista talousarviota koskevat sitoumukset vähenivät vuonna 1999 edelleen (- 8,4 miljoonaa euroa, ks. taulukko 2), vaikkakaan eivät yhtä paljon kuin vuonna 1998. Budjettimenot olivat jo toisena peräkkäisenä vuonna huomattavasti ennakoitua pienemmät (ero oli 27,4 prosenttia vuonna 1998 ja 23 prosenttia vuonna 1999). Nämä poikkeamat johtuvat etenkin siitä, että uudelleenmukautustukia tarvittiin tosiasiassa huomattavasti ennakoitua vähemmän (ero oli 30 prosenttia vuonna 1998 ja 50 prosenttia vuonna 1999). 6. Myös varojen määrä aleni edelleen vuonna 1999 (- 28,3 miljoonaa euroa), vaikkakin vähemmän kuin vuonna 1998. Tämän kehityksen taustalla on pääasiassa kaksi tekijää: talousarvion ulkopuolisten toimien tulos parani (+ 13,3 miljoonaa euroa) ja sitoumuksia peruuntui aiempaa vähemmän (- 48,8 miljoonaa euroa). Vaikka määrärahoja peruuntui ennakoitua enemmän, on syytä korostaa, että niitä olisi vuonna 1999 pitänyt peruuttaa vieläkin enemmän (ks. kohta 17). 7. Talousarvioon liittyvä toiminta oli jo neljättä peräkkäistä vuotta ylijäämäinen, minkä vuoksi oli mahdollista lisätä takuurahaston varoja 553 miljoonaan euroon (+ 23 miljoonaa euroa) ja suurentaa EHTY:n toiminnallista talousarviota varten käytettävissä olevaa varausta 393 miljoonaan euroon (+ 13 miljoonaa euroa, ks. taulukot 1ja 3). Varaus oli 31. joulukuuta 1999 selvästi suurempi kuin komission ajanjaksoksi 2000-2002 ennakoimat tarpeet, joiden kokonaismäärä on 240 miljoonaa euroa(6). EHTY:n taseen kehitys 8. EHTY:n taseen loppusumma pienentyi 539 miljoonaa euroa (10,7 prosenttia) 31. joulukuuta 1998 ja 31. joulukuuta 1999 välisenä aikana (ks. taulukko 4). Pieneneminen johtuu pääasiassa siitä, että lainavaroin rahoitettujen antolainojen jäljellä oleva määrä on vähentynyt: varainhoitovuonna 1999 EHTY sai lainojen takaisinmaksuina 463,5 miljoonaa euroa, kun taas EHTY ei suorittanut annettuihin lainoihin perustuvia maksuja. 9. EHTY:n taseessa 31. joulukuuta 1999 käteisvaratilien osuus vastaavaa-puolen eristä oli 41,1 prosenttia eli käteisvarat muodostivat toiseksi suurimman erän annettujen lainojen jälkeen. Kyseiset tilit sekä niiden vastaerät vastattavaa-puolella käyvät ilmi taulukosta 4. Päätelmä 10. Talousarvioon liittyvä toiminta oli jo neljättä peräkkäistä vuotta ylijäämäinen varainhoitovuonna 1999, mikä johtui sitoumusten peruuntumisesta ja budjettimenojen (pääasiassa uudelleenmukautustukien) toteutumisesta odotettua pienempinä. Ylijäämän ansiosta EHTY pystyi parantamaan huomattavasti vakavaraisuuttaan ja tekemään tarvittavat varaukset ja luottotappiovaraukset. AIKAISEMPIEN HUOMAUTUSTEN SEURANTA 11. Tilintarkastustuomioistuin tarkasteli toimenpiteitä, joita komissio on toteuttanut tilintarkastustuomioistuimen edellisissä vuosikertomuksissaan esittämien huomioiden perusteella, ja tarkastelu antaa aiheen seuraaviin huomautuksiin. Nämä huomautukset eivät kuitenkaan vaikuta tarkastuslausumaan, joka koskee EHTY:n tilinpäätöstä 31 päivänä joulukuuta 1999 (ks. kohta 23). Lainat virkamiehille 12. EHTY:ä koskevissa vuosikertomuksissaan varainhoitovuosilta 1981 ja 1991(7) tilintarkastustuomioistuin huomautti, että virkamiehille myönnettäviin lainoihin liittyvät tilit oli laadittu arvioiden eikä todellisen tilanteen perusteella. Komissio vastasi kummassakin tapauksessa ratkaisevansa näiden puutteiden syynä olevat henkilöstö- ja tietotekniikkaongelmat. Varainhoitovuonna 1999 tilit laadittiin jälleen arvioinnin perusteella. Varainhoidon tehokkuus 13. EHTY:llä on huomattavat käteisvarat, joiden pääasiallisina vastaerinä ovat rahastot (takuurahasto sekä erityisrahaston ja entisen eläkerahaston käytettävissä olevat osat), toiminnallista talousarviota koskevat sitoumukset, varaukset tulevien toiminnallisten talousarvioiden rahoittamiseen, luottotappiovaraukset sekä velat, joita vastaavat annetut lainat on maksettu etuajassa. Jokaista näistä vastaeristä on käsitelty tiettyjä tarpeita varten tehtynä varauksena(8). Taulukossa 5 esitetään näiden tase-erien tilanne 31. joulukuuta 1999. 14. Komission sisäisissä säännöissä määrätään, että käteisvaroja on hallinnoitava perinteisten varovaisuussääntöjen mukaisesti eli siten, että minimoidaan riskit ja taataan riittävä maksuvalmius sitoumukset huomioon ottaen sekä varmistetaan samalla sijoituksista saatava asianmukainen tuotto. Näin ollen spekulatiivinen toiminta on kielletty, vastaerien luokituksen on oltava hyvä ja varat on sijoitettava siirrettäviin joukkovelkakirjoihin, pankkitalletuksiin tai osoitettava muihin lyhytaikaisiin sijoituksiin. 15. Hallintokomitea määrittelee sijoituksiin liittyvät toimintaperiaatteet, joiden tavoitteena on arvioidun käteisvarojen tarpeen kattaminen. Tilintarkastustuomioistuin suosittelee, että EHTY:n vuosikertomukseen sisällytetään kaikki tiedot, joita tarvitaan arvioitaessa käteisvarojen hallinnoinnin taloudellista tehokkuutta markkinoilla vallitsevat olosuhteet huomioon ottaen. Mahdollisesti uudelleen käytettävissä olevien maksusitoumusten peruuntuminen 16. EHTY:n toiminnallisen talousarvion laatimista ja täytäntöönpanoa koskevissa komission sisäisissä säännöissä määrätään, että talousarviositoumukset peruuntuvat oikeudellisesti velvoittavien sitoumusten päätyttyä. Vastaavat määrät ovat tällöin käytettävissä kuluvan varainhoitovuoden tuloina. 17. Tilintarkastustuomioistuimen tarkastuksissa, joissa kohteena oli korkotukiin liittyvien talousarviositoumusten tilanne 31. joulukuuta 1999, kävi kuitenkin ilmi, että huomattavia määriä olisi pitänyt peruuttaa. Suurin osa kyseisistä maksusitoumuksista on tehty vuosina 1989-1992, ja niiden arvo on yhteensä 26,1 miljoonaa euroa. Tilintarkastustuomioistuin panee merkille komission toteuttamat korjaavat toimenpiteet, joiden seurauksena 90 prosenttia kyseisistä sitoumuksista, eli 23,5 miljoonaa euroa, peruuntui varainhoitovuoden 2000 kuluessa. Lähdeveron takaisinmaksu 18. EHTY:n taseeseen 31 päivältä joulukuuta 1999 on merkitty 2,4 miljoonan euron saaminen, joka liittyy maaliskuun 1989 ja kesäkuun 1996 välisenä aikana esitettyyn kolmeen lähdeveroa koskevaan hakemukseen. Hakemukset lähetettiin keskimäärin kuuden vuoden ja yhden kuukauden viiveellä. Viiveen vuoksi EHTY:ltä jäi saamatta lainmukaiset korot vastaavalta ajalta. EHTY:Ä KOSKEVA TARKASTUSLAUSUMA 19. Tilintarkastustuomioistuin on tarkastanut Euroopan hiili- ja teräsyhteisön (EHTY) tilit EHTY:n perustamissopimuksen 45 c artiklan mukaisesti antaakseen Euroopan parlamentille ja neuvostolle lausuman tilien luotettavuudesta sekä tilien perustana olevien toimien laillisuudesta ja asianmukaisuudesta. 20. Kyseisillä tileillä tarkoitetaan 31. joulukuuta 1999 päivättyä EHTY:n tilinpäätöstä, joka on laadittu komission vastuulla ja julkaistu Euroopan yhteisöjen virallisessa lehdessä(9). 21. Kertomuksessaan EHTY:n tilinpäätöksestä 31 päivänä joulukuuta 1999(10), joka vastaa tilien luotettavuudesta annettavaa tarkastuslausumaa ja joka julkaistaan yhdessä kyseisen tilinpäätöksen kanssa, tilintarkastustuomioistuin toteaa, että tilinpäätös "antaa oikean kuvan Euroopan hiili- ja teräsyhteisön varoista ja taloudellisesta tilanteesta 31 päivänä joulukuuta 1999 sekä yhteisön toiminnan tuloksesta samana päivänä päättyneeltä varainhoitovuodelta". 22. EHTY:n varainhoitovuotta 1999 koskevien tilien perustana olevien toimien laillisuuden ja asianmukaisuuden tilintarkastustuomioistuin on tarkastanut kansainvälisellä tasolla yleisesti hyväksytyn tilintarkastuskäytännön mukaisesti. Tarkastus pohjautui erityisesti järjestelmien arviointiin ja suoritettuihin testeihin. 23. Tilintarkastustuomioistuin katsoo, että toimien laillisuus ja asianmukaisuus on kaiken kaikkiaan varmistettu riittävästi. Tilintarkastustuomioistuin on hyväksynyt tämän kertomuksen Luxemburgissa 11. ja 12. lokakuuta 2000 pitämässään kokouksessa. Tilintarkastustuomioistuimen puolesta Jan O. Karlsson presidentti (1) Neuvoston direktiivi 89/647/ETY, annettu 18 päivänä joulukuuta 1989, luottolaitosten vakavaraisuussuhteesta (EYVL L 386, 30.12.1989, s. 14). (2) Otto- ja antolainauspolitiikan muutos perustamissopimuksen päättymisen (23. heinäkuuta 2002) vuoksi, KOM(94) 269 lopullinen (EYVL C 175, 28.6.1994, s. 5). (3) EHTY:n perustamissopimuksen päättymistä ja rahoitustoimintaa koskevat kysymykset (PV (96) 1306). Asiakirjoihin SEC(96)1492-1492/3 perustuva keskustelu. (4) Neuvoston direktiivi 92/121/ETY, annettu 21 päivänä joulukuuta 1992, luottolaitosten suurten riskikeskittymien valvonnasta ja tarkastamisesta (EYVL L 29, 5.2.1993, s. 1). (5) Neuvoston direktiivi 93/6/ETY, annettu 15 päivänä maaliskuuta 1993, sijoituspalveluyritysten ja luottolaitosten omien varojen riittävyydestä (EYVL L 141, 11.6.1993, s. 1). (6) Havainnollistava kaavio EHTY 2002, toisinto 9, EHTY:n toimintatalousarvio vuodeksi 2000, liite I (asiakirja SEC(1999) 803 lopullinen, 9. kesäkuuta 1999). (7) Vuosikertomus varainhoitovuodelta 1981, kohta 2.3.3.2 kirjanpito (sivu 28), ja vuosikertomus varainhoitovuodelta 1991, kohta 1.7 (sivu 12). Kertomuksia ei julkaistu virallisessa lehdessä, mutta niitä on saatavissa Euroopan tilintarkastustuomioistuimen sihteeristöstä. (8) EHTY:n vararahastoon liittyvä analyysi, ks. EHTY:ä koskevat tilintarkastustuomioistuimen vuosikertomukset varainhoitovuosilta 1992 (kohdat 1.30-1.33) sekä 1991 (liite I), jotka ovat saatavissa Euroopan tilintarkastustuomioistuimen sihteeristöstä. (9) EHTY:n tilinpäätös 31 päivänä joulukuuta 1999 (EYVL C 281, 4.10.2000, s. 5). (10) Kertomus EHTY:n tilinpäätöksestä 31 päivänä joulukuuta 1999 (EYVL C 281, 4.10.2000, s. 5). Taulukko 1 EHTY:n omien varojen kehitys vuonna 1999 >TAULUKON PAIKKA> Taulukko 2 Varojen ja niiden käytön muuttuminen vuosina 1992-1999 >TAULUKON PAIKKA> Taulukko 3 EHTY:n toiminnallisen talousarvion rahoittamiseen tarkoitetun varauksen muutokset vuonna 1999 >TAULUKON PAIKKA> Taulukko 4 Yhteenveto EHTY:n taseen kehityksestä ennen voiton käyttöä 31.12.1998 - 31.12.1999 >TAULUKON PAIKKA> Taulukko 5 EHTY:n likvidien varojen ja niiden vastaerien kehitys 31.12.1998-31.12.1999 >TAULUKON PAIKKA> Komission vastaukset AIKAISEMPIEN HUOMAUTUSTEN SEURANTA Lainat virkamiehille 12. Komissio toteaa, että tilit ovat olleet kunnossa heinäkuusta 2000 lähtien. Varainhoidon tehokkuus 15. Komissio ilmoittaa käteisvarojen hoidosta saadun keskimääräisen tuoton EHTY:n vuosikertomuksessa seuraavasta varainhoitovuodesta lähtien. Lähdeveron takaisinmaksu 18. Komissio myöntää, että kolme lähdeveron takaisinmaksua koskevaa hakemusta esitettiin myöhässä, minkä vuoksi kyseiseltä ajalta jäi saamatta lainmukaisia korkoja. Valtaosa vastaavista pyynnöistä oli kuitenkin tehty ajoissa. Osassa tapauksista hakemusten puuttuminen todettiin komission yksiköiden perusteellisten tarkastusten yhteydessä, minkä jälkeen voitiin toteuttaa korjaavat toimet.